《希夷道院对月》
清代·华亦祥

托志观群书，意气自跌荡。弱冠走衣食，出门常挹怏。

心身寄明发，休戚关疴痒。胡为徒有子，累亲受抑枉。

中宵汗浃背，无以立天壤。岂能必显扬，学问在勉疆。

读书静怀古，幽斋颇清敞。独夜有鉴观，片月忽开朗。

光明荡心胸，钟磬散余响。经义庶剖析，性地待涵养。

床头移短檠，灯落淬吾掌。

作者简介：华亦祥(1624-1665)，字缵长，号鹅湖，又号惕中。清无锡人。顺治十六年(1659)殿试进士第二名，授编修。时江南以抗粮案被逮诸人,亦祥保全者甚多。